Superligaklubben Lyngby mangler penge her og nu, hvis klubben skal overleve. De kongeblå forsøger at samarbejde med en klub fra Premier League.

Superligaklubben Lyngby Boldklub er i store problemer, da selskabet bag klubben, Hellerup Finans, er i overhængende fare for at lukke.

Men bag kulisserne arbejdes der på højtryk på at finde en løsning for klubben, og i et af de mulige redningsscenarier indgår Premier League-klubben Brighton.

Det skriver finansmediet InsideBusiness, der har fået indblik i jagten på kapital til den tomme klubkasse.

Allerede i sommer var man fra Lyngbys side i dialog med klubben, men dengang blev dialogen afbrudt, da den engelske klub spillede sig op i den bedste engelske række.

Dialogen er stadig i live, og i Lyngby håber man, at Brighton vil hjælpe Lyngby med de aktuelle problemer mod til gengæld at blive medejer og samtidig få adgang til Lyngby-talenter i fremtiden.

Når kalenderen skifter til februar, skal Lyngby betale tre millioner kroner i løn til personalestaben, som inkluderer hele holdets trup, ligesom man skal betale faste driftsomkostninger på en million kroner.

Desuden slæber klubben rundt på en betragtelig skatteregning på tre millioner kroner, der ligeledes forfalder ved månedens udgang.

InsideBusiness oplyser desuden, at Lyngbys ledelse i løbet af ugen har afholdt møder med Lyngby-Taarbæk Kommune.

Møderne har handlet om, at klubben vil overtage dele af det areal, hvor Lyngby Stadion ligger, for så at opføre ungdomsboliger, der kan sælges videre.

Lyngby er før gået konkurs

Tilbage i sæsonen 2001/2002 gik Lyngby Boldklub konkurs. Klubben spillede hele forårssæonen med amatørspillere, inden man blev tvangsnedrykket. Siden har de kongeblå københavnere kæmpet sig tilbage til den bedste række, og i sidste sæson fik Lyngby overraskende bronzemedaljer i Superligaen.

I denne sæson har der været længere mellem de gode resultater, og i efteråret 2017 forlod cheftræner David Nielsen klubben. Han overtog trænerjobbet i AGF.

Lyngby Boldklub gik ind til vinterpausen på 12.-pladsen. Klubben har to point ned til Helsingør og fire point ned til Randers på 13.- og 14.-pladsen.

Efter planen skal Lyngby spille den første kamp i foårssæsonen mod Brøndby den 11. februar.